אהוד בן דור

אהוד בן דור (נולד ב-12 באוגוסט 1943) הוא מנהל, יזם הייטק ואיש עסקים ישראלי. היה מפקד הלוחמה האלקטרונית בחיל הקשר, ראש המחלקה לתכנון ארוך טווח בחיל הקשר האלקטרוניקה והמחשבים, שימש בתפקידי ניהול בתעשייה וברשות השנייה לטלוויזיה ורדיו. משמש כיועץ בתחום תשתיות תקשורת.

ביוגרפיה 
נולד ב-1943 בקיבוץ רמת דוד הוא הבכור משני בניהם של דבורה ואברהם (דולק) בן דור. לאחר מלחמת העצמאות עברה המשפחה להתגורר בחיפה, בתחילה במושבה הגרמנית ואחר כך בקריית אליעזר. בן דור למד בבית הספר היסודי "אורים", סיים מגמת אלקטרוניקה בבית ספר בסמ"ת ובמשך כל תקופת הלימודים היה פעיל בתנועה המאוחדת.

בשנת 1966 נישא אהוד לרחל (רוחה) לבית ורשבסקי (נכדתו של טודרוס ורשבסקי שהיה מוכתר העדה האשכנזית בירושלים בתקופת השלטון העות'ומאני) והם עברו להתגורר בחיפה. בשנת 1970 נולדה בתם דורית ובשנת 1972 עברו להתגורר ברמת אפעל. בשנת 1973 נולד בנם אורי, לימים ראש מחלקת תכנון וארגון (תוא"ר) בזרוע הים בדרגת אל"ם. אחותו של אהוד היא שולמית אופיר, בשנת 2002 נהרגה בתה, אורלי, בפיגוע במסעדת מצה.

שירות צבאי 
בן דור התגייס לצה"ל בשנת 1961, שימש כטכנאי קשר ולאחר קורס קצינים כמ"פ תקשורת בגדוד קשר ארצי. ב-1964 נשלח ללימודי אלקטרוניקה בטכניון בחיפה. עם סיום הלימודים הוצב בן דור במרכז שיקום ואחזקה (מש"א) 7300 כקצין פרויקט ומנהל מדור הנדסת חרושת.

במלחמת יום הכיפורים היה קצין עבודות במש"א 7300, אחראי על תוכנית שיקום וייצור מערכות קשר ואלקטרוניקה.

ב-1974, כשנה לאחר מלחמת יום הכיפורים מונה לקצין אג"ם וסגן מפקד היחידה ללוחמה אלקטרונית.

ב-1977 יצא בן דור, מטעם הצבא, עם משפחתו ללימודים במונטריי שבקליפורניה, בבית הספר של הצי ללימודים מתקדמים (באנגלית: Naval Postgraduate School ובקיצור: NPS), שם השלים בהצטיינות את התואר השני באלקטרוניקה.

ב-1979 שבה המשפחה ארצה ובן דור מונה לסגן קצין הקשר הפיקודי של פיקוד דרום. ב-1981 מונה למפקד מרכז הלוחמה האלקטרונית בחיל הקשר בדרגת אלוף-משנה.

במבצע ערצב 19 שהתרחש ביום הרביעי של מבצע שלום הגליל, הושמד בתקיפה כל מערך טילי הקרקע-אוויר הגדול והחדיש של צבא סוריה בבקעת הלבנון. במסגרת תפקידו כמפקד הלוחמה האלקטרונית בחיל הקשר היה בן דור אחראי על הלוחמה האלקטרונית במבצע. בראיון לאורי מילשטיין סיפר בן דור:

בשנת 1983 יצא להשתלמות במכללה לביטחון לאומי ועם סיום הלימודים מונה לראש פרויקט "אבן יקרה" - מערכת תשתית התקשורת הצבאית הספרתית המאובטחת. בתחילת 1988 פרש בן דור מצה"ל.

קריירה אזרחית 
תפקידו הראשון של בן דור באזרחות היה מנהל בכיר בקונצרן תדיראן ולאחר מכן בתפקידים שונים בחברת ECI Telecom.

החל משנת 1993 ובמשך עשר שנים עבד בן דור ברשות השנייה לטלוויזיה ורדיו. במסגרת פעילותו הקים בן-דור את מערך הפצת השידורים הקרקעי של ערוץ 2 ואת מערך השידור הלווייני של ערוץ עשר וערוץ 2. כמו כן, ניהל את הפיקוח ההנדסי על זכייני הטלוויזיה ועל תחנות הרדיו האזורי והיה אחראי על תפעול המערך ההנדסי של הרשות מיום הקמתה. בנוסף, שימש לתקופות קצובות כמנכ"ל הרשות בפועל.

החל משנת 2003 משמש בן דור כיועץ תקשורת עצמאי לחברות תקשורת, חברות הזנק ותקשורת באקדמיה ומתמקד בייעוץ פיתוח עסקי.

ספרים ומאמרים 
 מבט אישי, קווים הוצאה לאור בע"מ, ישראל 2005
כותב באופן קבוע את המדור "היום לפני" בעלוני המורשת של עמותת חיל הקשר והתקשוב

פעילות ציבורית 
 חבר בוועד המנהל של העמותה להנצחת חללי חיל הקשר והתקשוב
מנחה צוערים וצוערות בקורס קציני קשר בפרויקטים בנושאי מורשת

לקריאה נוספת 
 תשתית הקשר הנייח בסיני (1982-1967), דניאל רוזן, העמותה להנצחת חללי חיל הקשר והתקשוב, 2020
 שבעים שנות חיל הקשר והתקשוב - מערכות, שיטות ואמצעים, דניאל רוזן - מיכאל נגל, העמותה להנצחת חללי חיל הקשר והתקשוב, יהוד־מונוסון, התשע"ט־2018
 בדרך לטרנספורמציה צבאית, בין הקטבים 21-20, אמ"ץ - תוה"ד - מרכז דדו לחשיבה צבאית בינתחומית, משרד הביטחון - ההוצאה לאור

קישורים חיצוניים 
 העמותה להנצחת חללי חיל הקשר והתקשוב
עלוני המורשת של העמותה להנצחת חללי חיל הקשר והתקשוב

הערות שוליים 

אלופי-משנה בצה"ל
בוגרי בסמ"ת
בוגרי התנועה המאוחדת
בוגרי המכללה לביטחון לאומי
בוגרי הטכניון - מכון טכנולוגי לישראל
חיילי חיל הקשר והתקשוב
מהנדסי חשמל ישראלים
מנכ"לי הרשות השנייה לטלוויזיה ולרדיו
יזמי היי-טק ישראלים
אנשי עסקים ישראלים
יועצים ישראלים
אנשי היישוב ילידי הארץ
חיילי צה"ל במלחמת ששת הימים
מנכ"לים יוצאי שירות קבע בצה"ל
חיילי צה"ל במלחמת ההתשה
חיילי צה"ל במלחמת יום הכיפורים
חיילי צה"ל במלחמת לבנון הראשונה
ישראלים שנולדו ב-1943